khistorydata/jeongjo-sjw-relations huggingface dataset:
정조 22년 · 목
具遠遊冠絳紗袍乘輿出永淸門降輿陞座宗親文武百官入庭行禮訖讀誓文官曾經吏曹判書鄭民始讀誓文刑曹判書具㢞莅之讀訖百官行禮如儀降座陞輿由永淸門還內
정조 22년 · 강
遞承旨李海愚以金啓洛代之前望也
정조 22년 · 강
講學廳以元子繼講論語第六卷啓
정조 22년 · 목
講學廳啓言元子宮論語第三卷去十一月初六日畢講第四卷今月初六日畢講第五卷今日畢講第六卷仍爲繼講
정조 22년 · 강
遞副修撰朴鍾淳
정조 22년 · 목
因鍾淳違召敎以情勢似然許遞今日政一體差代
정조 22년 · 강
以李魯春爲副應敎閔命爀爲校理金履載爲副校理前望也
정조 22년 · 강
命吏曹判書金華鎭牌招啓辭勿施待其少差微稟推該房承旨韓晚裕
정조 22년 · 목
政院以吏曹判書金華鎭違召請更牌招敎以旣命竢少間行公進幣爵酒官亦以曾經吏判爲之則今日政牌不當出而出該房承旨推考待其少差微稟出牌此啓辭勿施
정조 22년 · 강
飭吏曹參判李益運入來開政
정조 22년 · 목
益運違召政院請更爲牌招敎以其情勢果是何許情勢而如彼乎爲先問啓○政院啓言問于吏曹參判李益運則以爲臣於見職自知其萬萬不昨稱不敢冒膺之由前旣質言於章奏亦嘗悉暴於筵席矣間因飭敎一再肅命而是豈臣所樂爲哉昨夜誓戒之班今日特敎之不亦不敢爲進身之計者誠以株守莫變今豈可擺棄前見甘作兩截之歸云矣敎以前此不爲行政則許遞雖一番迫於嚴命行公開政則處義無所據啓辭還給嚴飭使之入來開政
정조 22년 · 강
有政吏曹參判李益運進
정조 22년 · 목
以南惠寬爲持平尹序東爲修撰趙得永爲副修撰李祖承爲禮曹參判黃昇源爲知經筵
정조 22년 · 강
命知敦寧李聖圭實病與否令政院査實與判敦寧趙宗鉉同敦寧洪聖淵許遞僉知申潤國等亦爲罷職差代
정조 22년 · 목
備局啓言今日親臨受誓戒時東西班三品以上多有不參衆所共知老病外令政院捧現告施以罷職之典敦寧府之無一人進參尤萬萬未安而知敦寧李聖圭又不可以老病論爲先罷職至於樞府之申潤國柳得恭卑微之類雖不足仰請朝家處分旣帶實職請令該府拿問處之允之敦府何等上司則名以堂上無一人進參事未前聞知事實病與否令政院査實實病則遞任差代否則罷職在外判敦寧則知事作闕下批與同敦寧許遞差代而申潤國等事極爲駭然何必拿處亦爲罷其職使之差代
정조 22년 · 강
命平海前郡守安必濟分揀放送
정조 22년 · 목
義禁府啓言平海前郡守安必濟原情以爲目見海夫難支之弊留意矯革每當應役之時添補防給而官廚所需亦從市直給價貿用官隸情債綽略減削雜氄名色移補海役報營擧行就流來節目中酌量裁減成册報營以爲永久遵行之地承宣奉命之行悉陳海夫切骨之瘼冀有一分蘇弊之望云觀其供辭則旣未釐弊又爲襲謬至登本道査啓今不可以囚供之自明有所原恕依廟堂所請施以視首犯減一等之律敎以雖有襲謬之罪亦多蠲減之事且今番現發專由於渠之目擊民隱不忍恝然對奉命承宣悉陳無隱期於歸奏榻前可謂功足掩過特爲分揀放送
정조 22년 · 강
勘放金吾時囚李毅遠
정조 22년 · 목
禁府啓言前假注書李毅遠原情以爲密符出入矇然不知單子書入致有錯誤云請刑推得情敎以生疏所致區別功議以公罪勘放後草記○禁府以李毅遠功減一等杖九十以公罪收贖放送啓
정조 22년 · 강
吏曹參議任希存疏陳母病乞遞批許救護
정조 22년 · 강
固城縣令韓興裕上疏請彌勒山烽燧監考以彌勒下民充定戰船能櫓軍移屬轅門內禁統營倉屬募丁仍請上道統親兵專管本縣本縣布軍移送上道沿海上納換作營納近嶺下納移定京納濟民倉漕稅錢限年分捧納布諸邑中非產木者則竝許代錢諸驛把馬必以馬牌施行賜批
정조 22년 · 목
疏略曰本縣民戶總爲九千七百五戶而轅門內五千七十餘戶統營主之轅門外四千六百餘戶本邑主之而又有五鎭堡三驛村千餘戶之不屬本縣者則本縣所管只是三千戶而除儒鄕吏校不可充軍伍者不過爲二千戶內外而正軍總數則爲六千四百五十名其他名目之外於良役實總而役同軍伍者其數又不啻屢百矣安得無二疊三疊之役又安得無黃口白骨之冤乎若所謂彌勒山烽燧監考其數雖少爲弊甚大烽山在於轅門以北故烽軍皆以山下居民塡額而獨監考六十名移定於轅門以外五十里地逐朔輪番齎糧往來且夫戰船能櫓軍卽朝夕待變之軍而元非轅門外所排定者也見今本縣所在八十二名雖在營案之中亦係約條之外臣竊以爲監考則一依烽軍例充定於彌勒之下櫓軍則一從營案付移屬於轅門之內非但補邑丁之缺抑亦爲復土兵之制況營屬各廳募入之弊爲軍額之一蟊賊渠以酒食之費私自出帖官有軍國之需而俾不簽丁營門置而不問外邑莫敢誰何本縣沿海二面處在鎭海縣統營屬倉浦之境許多良丁太半入於倉屬募入之中方今錄簿者爲四十七名之多倉屬之募軍已是法外而倉在鎭海越募固城尤所無據此亦不可不一切痛革者也統親兵之散在咸陽陜川等二十二邑者合爲十六哨而道里之相距遠或至三四百里少不下數百餘里春秋赴操殆近數旬糧資器械所費不些較諸布軍反有甚焉故上道之民皆以爲寧爲納布軍誓不爲統親兵此可見遠民偏苦之情也況此軍所以設置者將以朝令而夕發也脫有不幸顧何以召聚於倉卒之間哉蓋納布之軍雖似較重於不納布之兵而計其道里之遠近則遠道之赴操在家之防役顯有苦歇論其所費之多寡則一疋之納布多日之裹糧不啻倍簁且親兵中亦有納米名色則等是米布之役今若以上道之親兵專管於本縣本縣之布軍移送於上道則亦不外於魚鱗作隊之法矣且以上下納布軍言之所謂下納軍卽統營所納防布軍而與上納軍保同一布役也苟使沿海之上納者換作營納則情費頓減近嶺之下納者移定京納則道里相當伏願下詢廟堂及藩帥臣亟許變通焉濟民倉漕稅錢亦一遺弊之大者目今載錄之數五千三百餘兩而只是流來之虛簿初無見存之實數早晚有北路漕運之役將何以備改杉之資辦船粟之費乎蓋此錢自癸未設倉之初歲徵十二兩船稅年年添利不知爲幾千兩若過今年又將加千餘金矣泗川漕錢亦此類也沿海諸邑之弊可推而知臣意則莫如停利而少紓限年而勿迫酌量民勢隨力隨捧歲以千金爲準移作還穀及有需用還作本色有不可已伏願下詢廟堂而處之臣於保布代錢一款又有可言者邇來點退之弊出而升尺隨加情債日增故民情惟願代錢而不願納布且納布諸軍中砲保最云苦重所納一疋竝雜費恰過三兩五六錢在今救弊之政莫如代錢之爲便而但軍門所需中帳幕衣資賞格等各項策應不可不以布收納有難全數代捧而至於土非產木之邑竝許以錢代布則小民受惠無異減希之恩亦願亟令有司之臣從長裁處近日諸驛到處調殘其故何哉誠以所騎者多所把者濫耳試以本縣所在三驛言之介於三營之間軍校來往絡續道路驛卒疲於迎接馹騎難於分排其勢將至於絕站而後已竊觀諸道各營之分置馬牌其法意蓋出於重傳命而嚴防限也今若一遵古式必以馬牌施行則自無濫騎之患矣批以爾疏近來諸疏中最精約條條有理皆非空言之無當者前旣辛勤求言一例泛應而已則其爲欠誠不獨在於爾等隨衆備例此疏令廟堂別爲看詳粘尾草記稟處以爲措之實用之地
정조 22년 · 강
副司勇李仁榮上疏陳農務九條賜批令戶曹判書趙鎭寬招見使納牛醫方其試用與否論理草記仍令各道句管堂上嚴飭老病牛不許賣買之弊
정조 22년 · 목
疏略曰臣以在野之語集成九條其一曰因其天時四時之氣候一寒一暑則百穀取種亦有早有晚然則救農之方在於豫備其二曰資於地利今之農夫昧方但喜注秧不喜付種以田作畓而不虞灌漑之方然則善爲隄堰農政之急務也其三曰修其人事士農工賈之外遊衣遊食者無恒產無恒心若値歉歲則仍作偸盜之輩如是之類以法治之民業莫不勤也其四曰養牛而耕近來農家有牛有犢可耕可耨而牛之老病者耕之不能喂之亦難還爲農夫之憂官守者察之可藥者藥之松葉柳葉藜蘆蕎穰之物是也臣竊謂集成農書之日附以牛醫之方頒示民間亦一急務也其五曰利器用斧斤以時入山林而勿使濫斫斲之爲田器鑄之爲鎡鋤及時耘耔則此是勸農之方其六曰禁養樹木樹木童濯山澤不能通氣故水旱之災由是生焉其七曰得養賢材挽近以來字牧之官不體聖明視民如傷之至意而侵漁群生臣竊謂國有賢臣民得良吏後可使人民知務本矣其八曰賙窮恤貧鄕有勸農官里有有司者錄其貧富而每當人時則種子與農糧相貸以給里中若無富人則縣以社倉之穀貸之鄕以院宇之穀貸之其九曰使無爭訟莫如量田也近者農民之冒耕相續況且火山起墾流沙漸下故山崩川變昔之上上田今爲下下田又有宮田官田校田院田而覆沙之後民或起耕則或曰宮田或曰官田臣竊謂明年更爲量田使定卜數亦爲農政之急務也批以爾以草野之人能陳實用條件下廟堂看詳而農夫之有牛所以備耕耨之用而牛畜之病難喂養者飼之以松葉柳葉藜蘆蕎穰之物則可以醫治云者爾言必有所試而然令戶判招而見之使之來納方文試用與否論理草記牛禁卽亦爲民也老牛病牛之不許買賣反爲民弊此皆守令之憚其區別取捨爲此漫漶渾淪之擧而然者後勿如是之意令各該句管堂上嚴飭所管諸道
정조 22년 · 강
副司直申禹相上疏請祛私與姑息之弊爬櫛邪說開納言路撙節財用愼掄守令賜批
정조 22년 · 목
疏略曰恩綸渙發諸般蠲恤各項停減靡不用極但恐擧措之間如或不善則將未免澤未下究吏緣爲奸臣謂設賑之後另飭道臣逐一詳察多發暗行隨處躬探俾無一夫未獲之歎井田旣廢溝洫無制我國所重只在堤堰冬而滀之春而洩之疏其湮淤防其缺裂則雖値大旱亦可蒙利高爲旱田低爲水田因地之勢盡人之力使宜土之穀各遂其性烟茶火粟一竝皆禁則土無可棄田皆可食至於荒蕪之闢墾只係守令之勤慢紀綱若立號令若行何事不爲土俗各異民習不同因俗利導不必新創耒耟鋤耰之屬若夫龍尾恒升世昧其制紛紛制作恐反爲擾民之端移秧付種利害較然而付種之勞十倍移秧民情之不樂良以此也今若强之將恐人力之不贍未免天時之或失此不可不慮七月一篇只是一豫字則民事之不可緩其勤如是矣近年以來災異屢警饑饉荐臻苟求其故必有所由只就人事上言之論其最甚則惟私與姑息是已蓋天道無私而人事則以私應之天道不息而人事則以姑息應之此豈以實不以文之道耶若如殿下今日私一事則諸臣亦私一事明日私一人則諸臣亦私一人群下成風人皆自私則爲公者誰歟至於姑息之弊上下相蒙主於無事雖民憂國計袞闕官師無不以一姑字彌縫之今日姑過則明日便無事矣今歲姑過則明歲便無事矣未知畢竟有事之日將何以處之也邪說之肆行今幾年矣人心陷溺世道乖迷其流之弊必至禍人家國而後已若不大加爬櫛廓然消滅則宗社之憂不知至於何境伏願殿下無少留難亟允臣請夫言路者有國之血脈而血脈之不通誠非小憂殿下自臨御以來未嘗罪一言者而言路之囁嚅未有甚於近日此曷故哉臣竊以爲殿下雖有來諫之名而亦無納諫之實故訑訑之聲色足以拒人而亦或有設法而禁之者人孰肯冒死言之哉伏願殿下懋哉益軫開納焉財用者生民之膏血而奢侈之害甚於天災臣竊覸前後絲綸之間崇儉之敎未嘗不屢下而俗習之如是臣反惑焉無乃乘輿之服餙猶或太過而然歟尙方之珍異猶未盡斥而然歟言敎則訟身敎則從伏願殿下懋哉益勉撙節焉守令者民生之字牧而若遇賙賑之時則全無至誠救活之心反行乘時射利之計以飢民口吻中物爲自已潤橐之資者亦或有之如此而民何以不饉國何以不病耶若論其本專由於不擇人之弊伏願殿下懋哉益愼掄擇焉批以念爾近三十年法從沈屈至今今爾應旨陳章言其救弊率皆歸之於私與姑息又以邪學之肆行昌言之未至經用之告乏任人之不擇極言祛私之道不息之方卽近日諸疏中開眼者當體念矣
정조 22년 · 강
前郡守尹弘心上疏陳農務三條仍請捧糴分吏民倉賜批
정조 22년 · 목
疏略曰古法無注秧移秧之政而或水付種或乾付種雖値旱災不失其稔上畓旣有引水處不患其移秧必也預爲區別其田畓上中下乾濕所宜當有闊狹不可絕禁移秧專事付種矣近來俗習專事游手不務其本必使衣冠各有一定之制一見可別其上下則安得無隨分務本唯農是勤之道乎興水功最爲農作之要若使有司春秋疏鑿大小堤堰而可合防築處勿拘公私竝許疏鑿貯水則可使農家樂赴而致力也八域之內盡是名山而如非封禁私養則擧皆童濯或當潦水處處崩頹且無陰翳泉源枯渴無論高低遠近盡爲植木則泉渴之患崩汰之弊一擧而兩革農器之材亦當從此出矣農作之失利抑有一端每當春節農家仰食都在糶穀而近來猾校奸吏專弄糴政盡食精穀而空殼則專歸殘民必也州牧郡縣辨別吏民之倉吏糴納於吏倉民糴則輸於民倉而嚴立科程則民之所納精實穀民必得食而農之役糧庶可料賴矣批以上畓外不許移秧事與其下數條下廟堂看詳捧糴分吏民之倉在於守令等矣
정조 22년 · 강
敍侍從堂上堂下違牌坐罷人
정조 22년 · 목
備局以正朝在近各陵寢祭官無以分排啓請侍從堂上堂下違牌坐罷人竝敍用令該曹口傳付軍職允之
정조 22년 · 강
以徐潤載爲平山府使口傳也
정조 22년 · 목
黃海監司曺允大以平山府使李彥敬遭母喪馳啓敎以令該曹口傳差出待下批給馬下送
정조 22년 · 강
命南城將校依總廳例歲末射講計劃啓聞
정조 22년 · 목
因總戎廳將官射講居首人別單書入事草記敎以守總一也近雖出鎭依奮是守禦使而總使則北漢山城將官等講射歲末計劃啓聞南城則不爲反不若畿營將校此後一依總廳例爲之事卿其分付
정조 22년 · 강
命寧邊府北城門樓城堞修繕時監董該裨令該曹論賞該邑將校等施賞加之典
정조 22년 · 목
平安監司閔鍾顯狀啓以爲寧邊府北城門樓閣城堞修繕時監董都廳本府裨將前經歷具達遠將校出身朴衡大金德謙閑良李陽春新城門虹霓都廳前郞廳辛興祥策應座首卓華秀等論賞一款請令該曹稟處敎以該裨當依狀請回啓論賞而該邑將校其在勸奬之道不可勿施爲先竝施賞加之典
정조 22년 · 강
校理閔命爀疏辭瀛館新除兼陳春秋兼銜應避之嫌賜批
정조 22년 · 목
命爀與承旨閔昌爀爲同生兄弟也批以疏辭下該曹稟處爾其勿辭察職
정조 22년 · 강
厚州幼學禹萬勳陳疏請加闢茂昌閭延虞芮以竹田嶺東屬之關北慈城厚州許設官府賜批諭西北道臣問于守土邑鎭之長以其便否論理狀聞
정조 22년 · 목
疏略曰厚州茂昌閭延虞芮慈城等七百里地卽我國中膏腴之土也相土宜興水功之利莫善於四郡之地而空然廢棄曩在甲寅西設慈城北設厚州東西南北之民負戴相望西入慈城者千餘戶北入厚州者亦千餘戶慈城以慈城江爲限厚州以朴喆仇非立巖爲限所謂立巖距厚州鎭十里許也地界如彼狹窄生民如彼成聚而拘於江界之防禁使日聚之民不許墾闢而作農此豈勸農務本之政也哉蓋厚州之爲地也蓮池祥覇兩坪北枕鴨綠地勢最下風氣頗溫霜信且晚五穀成熟麻綿茁長此誠樂土可居之地其餘州南之金申大小好地等處距鴨綠百餘里而長谷層巒鳥道極天其土利時候不及蓮祥兩坪是故流民作農者願入兩坪不願入於諸處先入者每戶所起田多不過三四息耕少不滿一二息耕山童野脫更無立錐可起之地而携室負襁而來者一日多於一日此所謂闢土勸農之秋而江內之無限廣野視若畵中之餠而不敢投足民多地狹未有若此者也今者待成聚而限境界猶欲其入而閉之門也雖欲成聚而勸農其可得乎臣生長北邊熟習山川厚州西八十里許有茂昌斗之洞之竹田嶺以此分西北兩道界嶺以西則關西主管嶺以東則本道主管以爲一大勸農之土而使耒負坌集之民相土地之宜興水功之利則不待水車之法而有水道之順軌不勞堤堰之築而無水患之滲圮五穀繁殖滿於役車且臣考見龍飛御天歌註閭延本咸吉道甲山郡閭延村以此言之閭延亦本道之地況茂昌又在閭延之東則其爲本道之地章章無疑今其言曰茂昌乃是江界貢蔘之地不可輕先許入農民以屬厚州也此有不然者臣居在厚州目擊於江界採蔘之人則多入於亂山深谷之中以至于厚州境金申好地等處而厚州初不防禁至若茂昌沿江平野可闢可墾之地則江人之採蔘者不到而厚民之欲墾者則江界之防禁至嚴夫以採蔘人之所到與不到處而觀之平野則產蔘必少山谷則產蔘必多而其所以執言嚴禁者將欲移貢於厚州歟地若墾闢民若殷富則孰敢不竭力盡誠於任土之貢乎設若平野之蔘多云而國家之所寶在乎土地人民五穀而不在於蔘也則又不當以蔘利而禁農利也況平野之萬萬無蔘利者乎竊伏聞慈城之開拓也山封野闢云今於厚州亦依此例一以便貢蔘之地一以廣勸農之土則可謂竝行而不悖者也噫今年水災各處山邑陵谷變遷厥土厥田蕩爲沙場哀我農民其何粒食新入厚州前望茂昌有可闢之地而不敢加闢朝而許闢夕可趨農民有作農之利國有勸農之政顧何憚而不爲哉朝廷如以厚茂合屬爲難而不許闢土則無田土窮民將未免失農顚連之歎恐傷聖世之和氣也伏願聖明許闢茂昌閭延虞芮久廢之土使四集之民入此作農則此亦勸農之一大政也然而勸農之政非七事之官則不可行也顧今厚州慈城猶有鎭將之名而無守宰之號焉則樂赴農民還有岨峿之心矣居窄界之地爲鎭將之卒而豈欲食其土居其地乎若以鎭名仍存而窄界不闢則民必有潰散之弊伏乞許設官府以廣土地以勸農桑則西北之民孰不蹈舞也哉批以逖矣居在厚州之人千里跋涉陳此闢土趨農之方爾疏令政院後錄下諭西北道臣俾各問于守土邑鎭之長以其便否使之論理狀聞
정조 22년 · 강
命祈穀大祭省牲器以親行磨鍊
정조 22년 · 강
吏曹參議任希存疏陳母病乞免享官批許救護
정조 22년 · 강
遞承旨韓晚裕李書九以李晚秀宋銓代之前望也
정조 22년 · 강
命安山郡守待下批明日辭朝
정조 22년 · 강
命禧陵參奉金得麗弘陵參奉徐觀淳改差
정조 22년 · 목
禮曹啓言今此正朝祭享陵官當備員而禧陵參奉金得麗身病猝重弘陵參奉徐觀淳有實故不得進參云竝姑改差卽令該曹口傳差出備員將事允之
정조 22년 · 강
命誓戒不參諸臣竝分揀
정조 22년 · 목
因金文淳李彥植柳雲羽閔台爀李義弼申應周趙興鎭李謙彬徐瀅修朴基正金孝建李儒慶崔鎭夏權坪申大尹朴奎淳李潤國洪仁默南志默白師誾柳鎭琡金樂淳洪龍鎭罷職傳旨敎以今番則分揀
정조 22년 · 강
以李楘爲弘陵參奉口傳初仕也
정조 22년 · 강
有政吏曹參判李益運兵曹判書李時秀進
정조 22년 · 목
以洪良浩爲判敦寧黃昇源爲知敦寧睦萬中爲同敦寧李普源爲安山郡守洪秉周爲原州判官趙宗鉉知事單付
정조 22년 · 강
領府事洪樂性陳箚請寢社壇親享之命賜批依施
정조 22년 · 목
箚略曰上辛祈穀躬行有命而第今感疾輪行一時大熾此時離次勞動侵曉將事已違節宣之方而況聞壇底閭家尤多不潔觸冒近臨大非審愼之義年前亦因如此曾有命攝之擧矣虔誠之極躬祼攝將亦無所間矣伏乞亟寢親享之命以盡保嗇之道批以卿請如此依施安心愼攝待歲後溫和日入來仍命遣史官傳諭
정조 22년 · 강
藥院陳啓請寢親享之命仍請入診賜批
정조 22년 · 목
該院啓言社稷祈穀親享有命而臣於俄筵伏見聖候似有欠和之節移蹕經宿徹曉親祼誠不勝萬萬焦慮乞寢親享之命仍命入診議定湯劑批以大臣箚批許施而卿等不必入侍矣
정조 22년 · 강
命湖南儒生鄭始元所陳農務設筒引水之法令本道知委設施觀其能否狀聞
정조 22년 · 목
戶曹啓言幼學鄭始元上疏有設筒引水之法試之則可知其利用與否卽令戶惠堂取看論理草記事命下矣臣鎭寬與惠廳堂上鄭民始招見鄭始元則其言以爲水之趨下其性然也若夫設機巧激以行之終非水之性故可暫而不可久可少而不可多可容人力而非自然也今所陳設筒引水亦似乎激而行之其實則上流受處高於下流洩處雖引至數百步之遠紆回曲折或起或伏畢竟噴起處較之筒口蓋落下幾許此無他水之性終必趨下故也嘗裁竹筒試之鄕中明知其無疑若以陶瓦爲筒其交接處兩口相銜外施小圍間實油灰可免滲漏之患云臣等依其言以竹筒試之則數轉起伏如山字形而亦果引起吐噴如法且見其所爲書則不過兩葉只論此法別無他制之旁及矣大抵從古水器如龍骨玉衡之類皆是卽地引水激而高起終非水性之自然故不能久行無弊至若設筒引水蓋出於農書中連筒法特推而大之耳比他取水之器似可易行然而夏則沙或遇潦而中壅冬則水未盡洩而內凍壅則不流凍則壅敝春秋修補勢所必至雖以瓦陶爲之引至數百步或幾許里則費用多少特其餘事其所燔成者能不苦窳而合於用有未可必但其所言不爲無理況當農政求言之辰旣非精妙難知之術則先自一處試用無妨渠是南土之人生長農鄕地形水勢之可設處想必稔知令本道知委地方官使之姑依其言擇地設施容入物力優劃公穀待其事功之成就然後頒示諸道實爲興水利勸農工之道請以此分付湖南道臣允之敎以觀其能否使之狀聞
정조 22년 · 강
施卒平安監司閔鍾顯隱卒之典仍命該道伯卽爲議薦
정조 22년 · 목
平安假都事趙厚鎭以本道觀察使閔鍾顯今月二十六日卒逝馳啓敎以位至崇品而如儒士樣朝家之所眷毗之者亦在於此今聞長逝傷衋何言弔祭致賻返柩後擧行該道伯不可一刻曠任卽爲議薦今已夜深政官待開門牌招開政下批
정조 22년 · 강
命有司堂上李書九口傳付軍職
정조 22년 · 목
備邊司啓言明日本司坐起而曹司有司堂上李書九時無職名請令該曹口傳付軍職以爲進參之地允之
정조 22년 · 목
批以比昨雖無所勝不必用藥勿爲問候○藥院又請入診批以藥則不服爲上乘晚後諸症亦已向勝卿等退去
정조 22년 · 강
命進御忍冬茶一貼前火入
정조 22년 · 강
命前假注書韓致重仍察廳任
정조 22년 · 강
以韓用龜爲平安監司備薦也
정조 22년 · 목
敎以平安監司當日辭朝
정조 22년 · 목
以蔡弘遠爲大司諫
정조 22년 · 목
禮曹啓言卽接弘陵令所報則新除授參奉李楘時在春川地勢無及期上來之路云在外參奉今姑改差卽令口傳差出請以爲備員將事之地允之敎以在外之人以在外代差出致煩酬應當該銓官推考今日政卽爲擬入
정조 22년 · 목
以權伋爲弘陵參奉初仕也權襈爲信川郡守韓復衍爲稷山縣監
정조 22년 · 강
命未下直守令皆令當日辭朝給馬下送
정조 22년 · 강
安春君烿安昌君燝副總管洪聖淵行護軍申耆疏陳病狀乞免享官批許令該曹付標
정조 22년 · 목
政院啓言以都總府中日頉稟事招問該吏則謂以故例卽然取考謄錄則立春當日如値中日草記頉稟至於前一日元無頉稟之例無例之事始旣煩稟又敢臆對該府擧行萬萬駭然該吏令攸司照法嚴繩當該入直堂郞所當重勘而請推外無可施罰何以爲之敎以下吏何足責歲時亦何必推治分揀不能檢飭堂上推考
정조 22년 · 강
飭壇享時守門禁喧
정조 22년 · 목
因兵曹社稷祈穀大祭時守門單子敎以明日軍士房承旨發牌招來後廳坐嚴飭守門禁喧與雜人
정조 22년 · 강
命領府事洪樂性家遣史官問病以來
정조 22년 · 강
命此後南兵營習操時管下守令邊將無敢不爲應射仍命狀啓還下送
정조 22년 · 목
南兵使徐有秉以南各營秋操時前中後營將等無前例初不應射馳啓敎以八道通行之例獨於南兵一梱謂無前例守令邊將權管察訪等名以赴操初不挽弓云者無例云云必是下輩爲免罪科瞞敎帥臣之致如許帥臣卽其地充軍以嚴師律斷不可已而時値歲翻姑爲參酌此後使之一遵金石之典而赴操爲名則文蔭無論雖文臣曾經正卿者外補在邑其時當行守令之事此狀啓豈成說乎令兵判各別嚴飭後此狀啓還下送
정조 22년 · 강
減下校理閔命爀春秋兼銜
정조 22년 · 목
命爀與承旨昌爀有兄弟應避之嫌該曹覆啓請減下春秋兼銜從之
정조 22년 · 강
淸道郡守金履喬疏陳邑弊民瘼賜批
정조 22년 · 목
疏略曰臣於到任以後躬閱諸倉査櫛穀物則流來反逋五千五百五十四石今年實分二萬一千一百九十六石幷計其耗合二萬九千四百二十五石卽秋穀當捧之數也今以秋成後穀出較彼當捧則雖總一境之穀實有强半不足之憂而幸賴停代之澤了畢在卽庶趁勘限而其中各穀三千一百三十四石載錄於丙辰倉吏四人之名前郡守申大羽已爲摘發盡括贜產未及準捧則論報巡營冀得限年收捧而此非營邑之所可擅便故姑以仍分載錄者也到今收捧爲九百五十四石勢窮力竭責徵隣族之外更無他道而逋吏在獄民畏如虎族秩若出擧議逃散侵擾災民畢竟徵納況無其望乎稍待年豐漸次收殺則自免及民之患亦無虛勘之弊伏乞分付姑許停退限年分捧臣以臣邑之所領略者推諸耳目所及殆乎無邑無弊還穀受弊之邑必曰民少穀多卽今道內各穀元總一百九十二萬七千餘石雖使全數糶糴民戶不下三十六萬四千餘戶一戶所受不過五石而就其中只計應分之數則約爲三石有餘苟非此數不足有助於種糧豈有以多爲患特以不能均排多處偏多少處偏少如居昌等邑戶穀相當優過十石盈德等邑以戶計穀未滿二石其爲不均推此可知伏望分付道臣漸次分排俾邑總均齊之後毋使富戶獨免貧戶疊受則所受旣均所納自少還弊可袪矣且貢人外受之弊不可不念此輩以市井牟利之類圖占外受攀緣士夫七十一州皆得書托及到營下符同吏屬假使萬石作錢則先排二萬石發關歷抵列邑虛張勢誘索報高價則彼下邑殘倅寧咈民願而曲從其請及其邑報齊到之後利則取之不利則退之或至有旣作還寢之邑夤緣立本民被其害殘邑之偏困穀簿之不均多由於是亦宜禁抑也至於田政受弊之邑每患結總卽今嶺南田畓時起二十一萬九千六百餘結若較庚子元量三十四萬一千六百餘結其缺已爲三之一況人物殷盛犂耟所及無不闢之處苟使總內均排雲卜冤徵之弊非所當慮而特以量田久闕地利遷徙山邑之菑畬無補於水邊之川浦當今先務莫急於量田而朝家亦已許之矣第使守令從便擧行則結不足之邑㥘於缺總而不敢爲結有餘之邑憚於任怨而不欲爲苟非特加申飭難責實效近年以來結入旣縮經用不足每以常賑移作儲置所在倉儲穀簿蕭然吏莫售奸所食旣詘則其所容手竝湊於田政觀於壬子川翻之一時濫頉蓋可推知臣意則以爲各邑元會隨大小均排之後當年耗條卽以詳定例作錢詳定外贏餘許從時價俾爲吏祿而申嚴田結隱漏之律從實改量則其所容入必有優劣而土地出稅惟正之供不宜放失在法當然且以各邑災政言之一自直減之法行而均惠之道罕爲守令者旣知營門之直減則不欲爲刻覈之政每附於從厚之科揮竹無聲法始許災而不忍準式旣不準式彼此相懸彼躬行原野之守令尙患見欺歷巡之監可何由周知不得已一例直減準式之邑反多白徵從厚之吏得免怨聲而小民必欲優入分數災總漸加逐年不同伏乞分付有司之臣申明奮典切勿直減則俵災如法必有其效矣若論軍保之爲弊額添丁少之患無邑不然各邑募屬奴保等名色槪之以良役實總固多於前日之額前日隨行之類率皆圖免爲心或附校院或屬軍校或驛吏投托或忠義入錄受出完文或冒稱幼學私刊譜牒行賂收斂自有定價一入此役子孫俱免其巧避之術若是多門簽軍之族其少亦宜不有別般禁止冤布疊徵之弊日甚一日虛丁姑息列邑皆然富民實戶一任隱漏疤名錄案太半傭丐今若因其厭避之名而換之因其洞徵之名而均之戶布名錢實爲捄弊之道而此係更張非所敢言伏望博採衆議參酌今俗之可行者如儒鄕元案從某至某免軍簽役作爲界限刊頒節目亦令各該道邑修明儒鄕案各官移徙之民皆憑原官公牒至如驛吏忠義之屬更加覈實無使濫雜則軍籍永淸矣且其該洞代定之法行之已久額多之洞民聚役歇之洞閑丁易漏不惟洞里如此州郡亦然宜有均排之道而恐難遽議矣且以吏胥之弊言之外邑衙前皆踰定額而至於大府主鎭以累千計此輩不耕不織惟民仰哺衣食必厚而額多之處或十年而僅周任窠卽倉庫田結之任取償其十年之費圖賴剝割欠逋隱漏害不及民則耗必歸國民邑之百千萬弊實由於此省減吏額固非輕議之事而或從願許頉或有闕勿補行之漸次豈無其道伏望申明道臣參較從長措劃焉至於戶結斂事臣邑以有公錢殖利之故各樣公貨防役給代之不可廢者多從此辦出而烟徭兩役則比他稍輕至若他邑事情莫詳裏面第以旁近所見參之物情則如大丘淸道等邑自有公錢收息密陽昌寧等邑亦有色落取贏公用放下而至如斗小之邑旣無別般拮据只憑戶結收斂而其數自多今番釐正就此存減則嫌其存錄數爻之加於隣邑不惜一二年之割廩給代姑爲省減之政豈能無後弊之可言彼公錢收息色落取贏雖免空斂之名畢竟是出於民者臣意則無論各項名色雖在戶結斂之外通許出民之數分量多少作爲公下責應則其於民力舒重自無不均之患民力旣均則用下贏衍不足爲弊此則道臣必有參量修啓者臣不敢覼縷焉批以諸條令廟堂可以回啓者粘啓稟處附陳結斂事殘邑守宰如彼塞責爾言果然然則何異於年前所謂關西各鎭防斂乎嶺南有道臣第且觀之
정조 22년 · 강
新溪生員鄭錫猷疏陳農務仍陳時弊四條賜批
정조 22년 · 목
疏略曰臣聞天下之事耳聞不如目見目見不如手執也臣手執者也天下之理遠度不如近察近察不如身歷也臣身歷者也臣跧伏草野晝耕夜讀殆三十年矣書之關於農者器之利於農者閱於目而試於手矣金穰水毀計然之書也穿渠漑田鄭國之術也務盡地力白圭之利也至若我東之農書則農家集說穡經遺篇蓋採農家之言然而失其利則農書不足恃也失其所則農器不足賴也使民不失其時不失其所者固在於農書農器之外也臣請先論我國之地利田土農器後論不失時之義不失所之方沃沮山多而濱海土瘠而風寒帶方峽窮而川深土确而野濕樂浪西北背山東南開野三南水深土饒山海參半海西圻甸土薄而山峻瀕海者多斥鹵近海者多沙石臣嘗於圭竇之中有揣摩者可以遍用於一國而宜於燥濕高下者惟田車是已蓋其利有五春則有糞車一車之運當五牛之載一人用一牛而糞車則減四牛四人牛力紓而人力寬其利一也方農之時糞田尤急先一時則穀倍後一時則穀減若用糞車則敏事而及時其利二也秋有役車方其收穫之時有牛有餘力無牛亦無任負之勞其利三也若夫郡縣捧糴之時冰雪塞塗牛足㥘滑人肩將穿若役車則大者或駕之馬小者或推而行其利四也且民家所用莫急於牛馬牛馬之疾常在於背足足病則不能行背病則不能載牛馬之不能壽者多由於馱重若用車則牛無背瘡馬無足病其利五也今見牛貴而設牛禁夫牛禁者禁其亂屠而已若周官之厲禁也若只管嚴法而不復酌情則雖或利於牛而有時害於農何者今夫養牛者將以爲農也苟欲爲農則雖賞之而屠必不肯也若其病不能爲農則勢難賣之而牛禁旣嚴誰能買者不能農不能賣則害在其間用牛車則牛自不貴矣或謂我國山多野小車不便用嘗聞中國用車之路陿則用獨輪山高則用倒駕惟在人所用而已且農車所用不過十里五里之間十里五里之內豈有處處不可行之山乎臣聞故老之言祖宗朝欲行錢貨而民不悅時則有若故相臣李德馨柳永慶金堉或曰可行或曰不可行畢竟行之自站舍始站舍者行路之所共由也耳目之所共慣也今車制亦自站舍始則必欲漸效而民不撓矣凡八路貢賦之輸郡縣之馱例皆貰馬馬之貰計千里而償二千錢一馱之貰殆當一馬之價若自郡縣及站舍凡馱運之物皆以車輸則朝無馱價之費官無貰馬之勞站舍之貰馬者亦將以車代馬不失生涯轉轉相效將遍於國中矣當今之急務莫如祛四害興四利何謂四害曰宂官也宂兵也貪吏也還穀也以我國之地方人民較之中國所謂柳葉之小而建官則不啻十百之倍農困於出賦國困於頒祿臣謂宂官可汰也我國民戶爲一百五十萬餘而兵曹所屬騎步兵爲十萬有餘而各道營鎭標下營牌隊軍塘報束伍等許多名色不知幾十倍白骨黃口居十之三四臣謂宂兵可汰也今之出宰者不問民之疾若先問所食厚薄鞭扑而斂之侵漁而取之以充歌舞酒肉之用雖欲農民之不困得乎臣謂貪吏可黜也至若還穀之弊千疵萬瘼雖賢倅良牧無可奈何臣謂還穀可罷也何謂四利曰擇賢材也均田制也闢閑土也和糴糶也我國初無勸農之官而可以責勸農者宰牧是已是宜擇其人擇其才能則陟之否則黜之如漢家先試郡縣後登列卿之制而我國則不然循資而遷之計級而陞之如魏晉間停年格不復問其賢否賢果有幾人而否則其如蒼生何哉臣謂賢才不可不擇也京城勢利之族閭里豪富之氓土占膏腴兼中人百家之產官收十一之稅而私收十五之稅臣謂略爲限田之制田不過十結地不過一井不許濫占則無田者可以有田矣其間有力穡而勤田致財多者宜如漢制十計四以上寵顯之規則農可以勸矣故曰田制不可不均也我國之地山多野愜田之在山者有火田加田續田陳田之名或一年起而三年陳或一墾而永陳其故何也所墾之利不足償所收之稅也臣故曰減山田之稅然後閑土可闢也通變之道莫如糴糶若有糴糶則國不患無穀軍不患無餉其便民之道不啻十倍於還穀矣故曰務農之要莫如罷還穀而和糴糶也臣竊聞漢臣賈誼曰天下之命繫於太子惟我元良天姿夙成睿性特達而殿下今日之綸音卽一周家貽燕之謨也宋臣眞德秀嘗以農功之辛苦告於其君臣請以德秀之言陳於离筵之講席且以今日殿下之綸音揭於座右使我元良一以知殿下恤民之苦心一以知生民農功之苦批以還弊旣發策以問之寧或爲無用之空言數十年前營閫之臣捐俸防役等瑣瑣屑屑名色幾皆罷其券而停其債畢竟卽不過容手於取耗之穀內而京司亦然江蔘也婢貢也特其大者餘不可殫擧夫法也者如器之置於地惟在用之之如何還穀之爲小民切痼之瘼非不如也外此減貢而給代除役而充代被惠而息肩者又不啻幾十萬則若不從他別般講究於行之兩便之道徒然發令曰云云豈可乎哉附陳經綸下廟堂看詳措處
정조 22년 · 강
巡將鄭道星疏陳農務諸條賜批
정조 22년 · 목
疏略曰若夫畓穀之間被水旱之災而失稔者蓋不得其要道也凡稻種有許多名色而有强者有柔者其柔者遇旱則難茁而易枯其强者於水於旱竝無害焉蓋稻種之强者有三俗所謂天上稻斗於羅山稻淳昌稻是也三稻之種其性最强故水畬則注秧乾畓則付種而二月翻耕三月付種則晚秧移插之時此三色苗半已成長而結實亦早雖遇水旱少無所損臣之所嘗目擊農人之播此三種而年年得利者也三南多水田五道多旱田若使種三稻之法施行則於三南其利尤博矣自牛禁之後牛畜蕃息而若令五家作統互相借耕則無牛者亦可以及時也牛之老退而不堪耕者各其邑烙印許令改備則必資農家之緊用當春窮之時貧寒之民難辦種糧易致失時特貸還穀俾免失時又自官分付里民使之一一起墾則野無不闢而無陳荒之弊矣凡民之隋其四肢而不歸于農者三分居一伏願別遣繡衣先勸勤農之意而且廉探遊衣遊食之民則民皆力穡矣批以爾疏不過十許行而三稻之種法牛禁之敷陳皆懋實適用之言有司堂上旣經完伯招爾詳問意見一以爾說試之於南邑可試處向後食效必也草記
정조 22년 · 강
命巡將鄭道星左相招見草記
정조 22년 · 목
敎曰所以問之者懋其實也應旨亦當然近來諸疏中質實初見於此人巡將鄭道星今日齋宿時左相招見如可合用草記事招致備郞傳之○備邊司啓言巡將鄭道星依下敎卽爲招見先問來歷則謂以班裔累世衰微渠以作農家計稍饒連以補賑蒙帖加之恩今番上疏其子頗解文字故以意授之而構呈云矣人旣務實言亦近質而合用與否有不敢一見而質言姑先處之以空闕衛將恐或合宜矣
정조 22년 · 목
因備邊司坐起進不進單子敎以三明日次對進定於今日○政院以次對日諸承旨持公事入侍例不得爲之取稟敎以卿等旣詣閤仍爲入侍而次對亦爲詣閤
정조 22년 · 목
予謂左議政李秉模曰日前賓對右相以成德雨事有所筵奏以右相之所執有此公論故因以放送而臺啓繼發其時右相之言雖是無適莫中出來臺啓旣發則比爲難安之端而昨日又有一二臺疏疏辭比之啓語稍似較重不無挨逼於右相者故雖不賜批予則意謂右相之今日不來於本司者以其臺疏之未徹者似或爲引故俄使備郞往問則其所回奏右相則初不知臺疏之入不入云矣大抵臺諫事亦不成說如有可爭之事則爭執可也而旣已發啓又從以迭投疏章寧有如許臺體乎仍敎大司諫韓用龜曰諫長旣久任則豈不知此等格例而無一言察飭乎秉模曰臣伏讀勸農政求農書綸音則辨土宜與水功利農器卽一篇大綱領耕耤之舊甲將臨重本之明旨誕敷苟使小大之臣誠心對揚則豈無可陳可採之言而我國之人每欠精細辨土宜之法則雖未必其能知而至如堤土儲水必有的然之效至於丑月前一日未正製下不但爲丑未之交節入小寒亦出豫告而備豫之聖念實不勝欽誦矣予曰明年已未卽先朝耕耤之舊甲也如今災歲雖未敢爲豫大之擧而以小子肯播肯獲之至誠苦心體先朝康功田功之盛德至善則其在仰述之道不可伈泄而過了欲於正朝宣綸誕告而社壇大享相値且今丑與未相對土始用事之節尤貴興嗣歲朂農夫之政故所以十行敷綸而亦未知一分實效之如何也堤土儲水最爲農政之緊務而古人每言堤築之弊宋臣蘇軾曰堤堰之害甚至破壞人田產云此亦切事情之言而若其大堤堰興水利處豈可顧些少弊端而不爲修擧乎予曰司馬光亦有所云云而蘇軾之言尤爲切實大扺我朝略倣宋朝規模朱子量田時亦言其爲弊之端每事如或張大則弊隨以生自昔然矣秉模曰海營失火事聞極驚心莫重印兵符節鉞幷入於燒燼中該道臣所當論罪而事出不意故姑不請勘矣予曰海西穀自戶曹請得中米太條爲幾何大米三千石小米五千石太則二千石耶戶曹判書趙鎭寬曰然矣予曰湖西移運與地部運來者各穀通計爲五萬石若折米則當爲十萬石矣見今海營才經火患改建之役所入必多而參量事勢則捨此穀而必無着手處然則强令船運未知何如秉模曰聖敎誠至當矣營建時營邑自當相助而其中多般所入勢將容手於此穀姑觀道臣所報船運一款當商量稟處矣予曰戶判言內以海西小米當給貢價云卿意何如秉模曰大體粟米之爲用不下於大米非但爲貢價之折給參錯用之於頒祿亦似好矣予曰惠堂亦陳所見可也民始曰臣則未知可據之例而小米與大米價本懸殊明春小米一包價若至四兩則大米價當爲六七兩當其貢人受價時無一辭順受則好矣而皆不願則勢不得不還給大米如是則小米雖運來畢竟爲無用之穀臣意則徒費船價艱辛持來初不如不運矣予曰已往有以小米受價之例耶鎭寬曰癸未年亦有已例矣臣之此論未敢謂貢人之樂從而以今經用之不足出於迫不得已之意也予曰關東海戶別卜定犯科者更已關問耶雖非節目定式爲道臣者所當存心愛物而名曰節目犯者之弊甚於節目未成之前則烏在其定式釐弊之義乎間或以麤穀一包換作紅蛤一包云如此爲海戶切骨之弊者容有旣乎此亦無異於均役節目後犯科者紀綱所在但當斷然嚴處以懲日後姑待査啓之報來後處分而所謂貿易名色甚於別卜定如有所犯如此者流爲先施以嶺海投竄之典然後國可以爲國至於沈晉賢申耆李勉兢者流以近密之臣若或有一毫犯科則其所痛惡倍於他人彼殘弁冷武之爲平蔚邑守者復何足責乎
정조 22년 · 강
命參奉鄭尙勳令該曹招問逆家結姻事實以聞臺啓以依啓改書出
정조 22년 · 목
左議政李秉模啓言臣見臺啓則以參奉鄭尙勳之逆家切姻請汰其職而未蒙允許逆家子不娶聖訓昭垂旣云不娶嫁娶一也結姻於爲逆之前固難責其逆覩而結姻於爲逆之後無所逃於悖倫臺啓旣發之後仍置仕籍則貧窮班族安知不視以無礙漸染成俗亟允臺啓使一世咸知聖訓之可畏隄防之至嚴恐不可已矣敎以渠雖微官不可置之難明之科令該曹招問事實草記臺啓爲先以依啓改書出以爲收殺之地
정조 22년 · 강
命忠壯公柳琳忠毅公柳炳然贈諡敎旨書以皇朝年號
정조 22년 · 목
吏曹判書金文淳啓言自前尊周立節人贈職敎旨不書淸年號曾多已例忠壯公柳琳旣受皇朝總兵之職則贈諡敎旨中宜書皇朝年號而其從孫忠毅公炳然有秉義泹背之忠以此至蒙賜諡之恩其敎旨中一體不書淸年號似合褒忠獎節之道矣從之
정조 22년 · 강
命畿邑所在禁衛營官保換作正軍以充始興等五邑軍保竝屬華城之代其收布減縮者以他道正軍所減者竝資保推移充補
정조 22년 · 목
禁衛大將申大顯啓言今番始興等五邑所在軍保竝屬華城後京畿正軍十四哨內所減之數合爲三百十九名若以各道正軍每哨各減三名者鳩聚充代則畿內正軍之減數實所重難且作哨排番之除多有掣礙之端每於上番之時不無六道竝發之弊以畿邑所在官保換作正軍以充其十四哨之制則其所收布自在減縮此則以他道正軍所減者竝資保推移充補事甚便好而今年各當立番軍與限明秋停番軍外當年身布一竝收捧恐合事宜從之
정조 22년 · 강
命黃海道臣及守令邊將所佩兵符監營兵水營所上兵符一百十二隻定禁軍下送
정조 22년 · 목
承旨金載翼啓言黃海道兵符今旣造成監司所佩兵符右一隻及守令邊將所佩兵符右隻三十七隻監營所上守令邊將兵符左隻三十七隻所管兵水營所上守令邊將兵符左隻三十七隻合一百十二隻定禁軍下送使之分上而各邑鎭守令邊將所佩右隻及所管營門所上各邑鎭兵符左隻收聚上送以爲燒火之地事請本道監司處下諭從之
정조 22년 · 강
遣承旨馳詣受香所奉審摘奸
정조 22년 · 강
右議政沈煥之上箚自引賜批
정조 22년 · 목
箚略曰臣於日前登筵以島配罪人成德雨事略陳伊時所見而自上開諭以不得不嚴處之意旋又降特宥之命臣竊伏以爲昔者之臨門嚴處所以闡義理之微明忠逆之辨俾一世卿士大夫曉然不迷於趨捨之除而發蒙於冥墑之衢垂庇於喬木之家是可謂回半衣之雷聲喚千門之醉夢耳猗歟大聖人力量與天地同其大臣何敢窺其際而德雨卽一迷闇者耳謂臣之作長僚於銓席當其事未發之時貽書明其本心之不然臣或意其無知妄作而跡實涉於忠逆義理之關不得爲原恕之諭矣只緣心中之如有物觸類而來乃以無隱之義居然仰陳於聖慈之前者又竊伏以爲今日之肆赦固無損於大義之昭揭日星而矜不能於一德雨者亦足爲聖朝庇世臣之一端故爾及夫臺啓出而其義嚴其辭峻臣始瞿然自失不覺惶汗之浹背也噫臣之平生所秉豈輕撓於一時銓僚之顏私而意到倉䘚全不量其大小輕重之權終不免爲妄發之歸矣昔賢則以人之勤攻闕失爲昭代之美事公議之來但當受而無辨苟於此事臺署執法之臣徒恕臣之無情妄發而遂不一言則其於國體何哉世道何哉臣於今日之事敢不獻延英門外太平萬歲之賀而第臣之所自愧者職在具曕義失嚴防詎敢自恕而晏然冒居於百僚之上哉今日籌坐右僚獨賢不敢遽然致身廊廟者區區微諒在於尊臺閣也尊朝體也伏乞亟降譴罰臣於治箚將上之際備郞來傳聖敎使之入參賓筵而情勢如右近因重觸風寒宛轉床褥病裏惶隕如添一症且伏聞一二堂疏臺章之到院者皆因特敎不捧旣啓又疏似有違於近日飭敎而疏中所論者若有原啓外措語則不可以一事迭發言雖以聖上矯俗革弊之苦心至誠此等處宜加闊狹務益恢張是臣區區之望也竝乞亟賜裁處批以卿之引箚請譴不已過乎以卿而有日前之筵奏已量其無適莫空蕩蕩中出來公諭亦必服其公心至於臺章堂疏之侵斥特不過官師之相規卿亦以爲美事則何必深加自咎乃爾卿箚中昔者之嚴處可謂回半夜之雷聲喚千門之醉夢今日之肆赦無損於大義足爲聖朝庇世臣之一端云者卿言略而盡矣附陳不捧之堂疏臺章異於一事送發亟賜裁處云云雖出於恢張言路之意而旣啓又疏卽難矯之弊習流俗必欲痛革而亟改此一款勢難副施卿須安心視事仍命遣史官傳諭
정조 22년 · 강
飭湖南俵災不均之弊
정조 22년 · 목
因該監司李得臣年分成册上送事狀啓敎以近聞筵臣言俵災之不均而民怨狼藉爲言者多傳說雖未可信大抵不均云者異於不贍如非各從顏私而分俵必是道臣未及照察之中必有奸僞之得售莫以已磨勘弛心必圖所以自贖之方事嚴飭行會
정조 22년 · 강
重推大司成李始源待開門牌招先從月三講依大臣筵奏擧行
정조 22년 · 목
因始源違召敎曰昨日辭疏深得過則稱己善則稱人之義使移他者還家不率者知感從前悠悠可付一笑雖以近者不如古之士習尙敢有異辭於其間乎且況登徹之後非泮長自己事則一二學生始雖乖謬駭妄自當丕變於朝家惜儒名之恩渥矣以此以彼有何難進之可言則又復違牌事體所在萬萬寒心從重推考待開門牌招先從月三講依大臣筵奏擧行事嚴飭
정조 22년 · 강
推平安監司閔鍾顯義州府尹李基讓使臣渡江狀啓還下送更爲修正以聞
정조 22년 · 목
政院啓言卽見義州府尹李基讓使臣渡江狀啓改修正上送乏本則有此誤字奏御文字固當愼重而若是不審道臣亦不照察循例謄啓事甚未安請平安監司閔鍾顯義州府尹李基讓竝推考原狀啓還下送使之改修正上送允之敎以此灣尹之近日所爲此事可謂薄物細故而改修正上送之狀啓又不敬謹苟有嚴畏之心何敢若是更爲下送
정조 22년 · 강
放金吾秋曹輕罪定配中親年已至歸養者及未滿限而情理切矜者仍命特敎定配而親年在歸養之限者金吾秋曹具由草記親年未滿限時發配到配後滿限之類詳考見行之例問議時原任大臣草記
정조 22년 · 목
義禁府啓言因右議政沈煥之所啓朝士或儒士中有老親而無他兄弟者如以輕罪被配已有年所情理可矜者宜施曠蕩之典事批旨有親年已至歸養而未及呈狀者雖未滿限衆所共知切可矜者使之草記之命矣鎭海縣定配罪人申在德母年八十興陽縣呂島定配罪人崔尙耆母年七十龍川府定配罪人崔吉憲母年六十七保寧縣定配罪人尹恒儉母年六十四俱無兄弟情理切矜云請上裁敎以放送而此後雖以特敎定配者親年如在歸養之限則禁府刑曹必卽具由草記稟旨事定式無論特敎定配照律定配又無論兩班常漢親年未滿限時發配而到配後滿限則此等之類何以爲之爲可詳考見行之例仍問時原任大臣取其所對意見草記○刑曹啓言取考諸道配案則輕罪中李墷以山訟見屈後冒濫上言罪定配於三陟府聞其病母今年六十四歲雖未及歸養之限無他兄弟情理切矜云請上裁敎以放送
정조 22년 · 강
推忠淸監司李泰永命前營將崔重敎拿來勘罪
정조 22년 · 목
義禁府啓言頃因臺啓忠州前營將崔重敎所犯諸條詳査狀聞事行會本道卽見忠淸監司李泰永査啓則只論罪狀不言攸司稟處者非但査體之疏忽有違格例當該道臣推考崔重敎當初臺啓旣有令道臣嚴加覈實致之王府照法勘斷之請而自任所未及上來云請發遺府書吏所到處拿來允之
정조 22년 · 강
遣承旨詣宗廟永禧殿景慕宮奉審摘奸受香諸處則遣史官奉審摘奸
정조 22년 · 강
兵曹判書李時秀疏陳病狀乞遞賜例批
정조 22년 · 강
行護軍李太亨疏陳病狀乞免享官批許令該曹付標
정조 22년 · 강
命社稷提調徐邁修許遞令該曹口傳差出
정조 22년 · 목
敎曰明日大享提調當爲進參本署提調徐邁修聞有實病許遞令該曹口傳差出
정조 22년 · 강
遞承旨李肇源閔昌爀宋銓沈象奎以李書九尹光顏權坪李始源代之尋遞始源光顏以蔡弘遠鄭東觀代之幷前望也
정조 22년 · 목
肇源昌爀差祭也銓象奎不爲仕進也始源光顏違召也
정조 22년 · 강
遞兵曹參判柳誼以洪聖淵代之前望也
정조 22년 · 목
社稷祈穀大祭在再明也
정조 22년 · 강
命延安府使之代令該曹口傳差出
정조 22년 · 목
黃海監司曺允大以延安府使沈厚之遭母喪馳啓敎以延安府使之代令該曹口傳差出給馬下送
정조 22년 · 강
以李廷書爲延安府使口傳也
정조 22년 · 목
該院啓言昨日口啓批旨伏承諸症向勝之敎下情不勝慶幸之至臣等一未入診達宵憂慮伏乞亟許入診批以社享將命攝而眞殿茶禮之不能親行卽嗣服後初有且拜宮月覲之禮擬於除夕日兼爲者今又未能若使奉先爲民之誠一分貫徹而志能帥氣病豈如是不先不後乎病裏自訟不知爲喩卿等召接非所可論亦無可以議藥者矣
정조 22년 · 강
命領府事洪樂性家史官問病仍命遣御醫看病
정조 22년 · 목
敎曰領府事家遣史官問病以來又敎曰領府事家遣御醫持相當藥物看病
정조 22년 · 강
施卒領府事洪樂性隱卒之典
정조 22년 · 목
敎曰才聞有愼方鄿不藥豈意今日遽聞長逝之報痛衋傷怛不禁潛潛生於綺紈之門長於軒冕之塗老於鍾鼎之府策名立朝五十有五年年躋上壽位至上相有百福之完全無一事之欠缺閱歷世故超然爲元祐之賢大夫而平生所藉手卽謹畏二字耳持心則和平待人也篤厚處亨愈謙居寵若憂世所稱漢之石奮唐之汾陽莫與爲儔今焉已矣何嗟及之卒領府事洪樂性家凡百擧行自當按例而東園秘器之賜與勳戚家卽是殊典長生殿退件板材一部使之卽刻輸送當日遣承旨致弔第三日遣史官恤孤第四日遣正卿致祭祭文當親撰仍令弘文館趁襄前議諡祿俸亦爲限三年輸送○禮曹啓言五禮儀大臣之喪自上有擧哀之節而社稷祈穀大祭齋戒相値不得循例取稟敎以位至上相何不如禮而適因調病享事猶命攝則擧哀之節有難爲之以此分付
정조 22년 · 강
命右議政沈煥之爲扈衛大將
정조 22년 · 목
政院啓言在前扈衛大將有闕之時自政院稟旨特下處分而因受敎定式以大臣及將臣中勳戚人爲之事載在法典矣見令大臣中無勳戚人至於將臣則扈衛大將近兼壯勇營都提調官制似難互兼將兵重任亦不可暫曠何以爲之敎以右議政爲扈衛大將
정조 22년 · 강
命金吾秋曹輕囚放釋
정조 22년 · 강
京兆獻京外戶口民數
정조 22년 · 목
中部元戶四千五百二十四戶男一萬一千三百三十三口女一萬一千九百四十口東部元戶七千七百三十四戶男一萬六千一百三十五口女一萬三千五百二十八口西部元戶一萬六千六百七十四戶男三萬四千七百八口女三萬四千八百五十八口南部元戶一萬三百四十七戶男二萬三千一百九十八口女二萬三千三百十六口北部元戶五千六百六十六戶男一萬三千三百十九口女一萬一千四百四十八口合元戶四萬四千九百四十五戶男九萬八千六百九十三口女九萬五千九十口京畿元戶十六萬一千七百七十二戶男三十三萬九千一百四十五口女三十二萬三千八百四十七口黃海道元戶十三萬六千一百九十九戶男三十一萬一千四百十三口女二十六萬八千四百三十二口全羅道元戶三十一萬六千七百三十二戶男五十八萬四千八百七口女六十四萬一千四百四十口慶尙道元戶三十五萬八千八百九十三戶男七十二萬五千七百四十三口女八十五萬六千三百五十九口忠淸道元戶二十二萬六百九十三戶男四十三萬二千二百五十七口女四十三萬八千八百口江原道元戶八萬七百四十戶男十六萬六千六百九十三口女十六萬二千七百六十二口平安道元戶二十九萬九千四百四十一戶男六十三萬九千六百二十二口女六十四萬三千六百十七口咸鏡道元戶十二萬一千七百六十九戶男三十三萬八千二百八十一口女三十四萬五千六百八十五口五部及八道都元戶一百七十四萬一千一百八十四戶人口男女幷七百四十一萬二千六百八十六口內男三百六十三萬六千六百五十四口女三百七十七萬六千三十二口
정조 22년 · 강
召見時原任閣臣于重熙堂檢校提學鄭民始原任直提學金載瓉直提學徐龍輔李晚秀原任直閣南公轍金祖淳檢校直閣沈象奎檢校待敎李存秀
정조 22년 · 목
諭善尹得孚入見如儀僚屬申大羽原任直提學徐浩修隨入講說見講學廳日記
정조 22년 · 강
掌令玄重祚請淸州牧使李寅燮拿問定罪令道臣詳査狀聞
정조 22년 · 목
重祚新啓淸州牧使李寅燮賦性貪鄙行已陰譎莅任以來其所經營揣摩惟在歛民肥已勍其一世之所唾罵者言之臥牛之山卽本州之巨鎭也前牧使安廷鐸以其山木之童濯盛植松檜之屬辛勤培護又於衙後之園樹以桑楮俱有蔚然成林之美而寅燮暗生賭利之計假托公用之資一朝斬代高價發賣乃以斧斤之役勒令一州之民勿論遠近分定一負而遠民之難於赴役者則許令以錢代納一負代錢之價至於三錢之多而竝與發賣之物盡歸襄橐之中又以刈取之楮出代僧徒作爲紙物仍以年分紙例下之價全數染指而以其紙代給於是乎僧徒亦不堪困悴矣有以淸牧柴商之說揭榜都門之上則其怨聲之載路醜謗之溢世可以推知如此鄙瑣貪濁之類決不可置之字牧之任請淸州牧使李寅燮令該府拿問定罪以懲貪墨之風批以李寅燮事風聞不可盡信令道臣星火詳査狀聞俾無此時民事癏曠之弊
정조 22년 · 강
掌令玄重祚請金吾諸堂譴罷不允
정조 22년 · 목
重祚新啓奏御文字孰非嚴重而至於章疏體段自別凡於遣辭之際固當明白剴切委曲婉轉仰冀忱誠之孚格聖聰之開悟而臣於日前伏見金吾諸堂聯名疏本則乃是請寢成德雨處分而其所謂執藝之言者數行潦率全沒誠實底意一句了勘難掩塞責之歸蓋彼當試手勢果何等負犯而今乃稱之以事端不論心而論跡者已極可駭而至若自歸云云又何其說之漫漶也旣非無知而妄作者則恐不可以此等語闊略之也且其陳疏於行會之後雖未知委折而似此不誠之擧不如已之之爲愈也其在斥虛僞勉誠實之道不可無警請聯疏金吾諸堂竝施譴罷之典批以金吾諸堂事過矣不允
정조 22년 · 강
命關西道帥臣抄上遠射人令壯帥試取其未遠射者下送後道帥臣草記請罪
정조 22년 · 목
平安兵使李儒敬以鐵箭遠射人三和閑良姜宅奎上送壯勇營馳啓平安監司閔鍾顯以鐵箭遠射人營下武士玉在爀上送壯勇營馳啓敎以與兵營抄上者令壯帥試取如非遠射間數日更試又未遠射還下送後道帥臣草記請罪如有遠射者卽令微稟
정조 22년 · 강
遞判義禁尹師國知義禁申光履同義禁韓晚裕節東愼
정조 22년 · 목
政院啓言本府定配人疏放草記批旨有問于時原任大臣取其所對更爲草記事及淸州牧使李寅燮所犯諸條詳査狀聞事命下矣收議發關擧行時急判義禁尹師國知義禁申光履同義禁韓晚裕鄭東愼俱有情勢不得擧行何以爲之敎以許遞
정조 22년 · 강
命戶曹納匠額名色關問諸道使之狀聞嶺伯狀啓先爲回啓
정조 22년 · 목
慶尙監司李義綱狀啓以爲道內匠稅米木數爻及久遠可據文蹟條列牒報之意發關分付於道內各邑矣列邑所報今纔齊到而案付匠名或有或無邑各不同若其無匠邑則以良丁塡代或分徵洞里其規不一米則會錄於元會錢木則上納於戶曹創始年條無可據文蹟故一從邑報米木錢收捧數爻及匠名良丁區別分秩開錄上送備邊司慶州會錄米十石八斗上納五兩九錢水錢鐵匠米六石八斗錢三兩六錢冶匠米十斗錢二兩三錢沙器匠米一石甕器匠米一石收捧於各該店匠而至於磨造匠古有今無稅米一石五斗移徵於水鐵匠○安東會錄米六石六斗上納錢四兩六錢水鐵小冶匠十二名各米六斗三升三合三夕錢三錢八分三釐磨造匠三名各米六斗六升六合八夕備納○密陽會錄米四石三升水錢一店備納○河東會錄米四石六斗上納錢二兩三錢米則小冶一坐稅納錢則水鐵匠一名稅納○淸道會錄米三石上納木三疋冶匠一名生鐵匠二名各米十斗木一疋甕匠一名米一石備納○咸陽會錄米十斗水鐵店沙器店各米五斗備納○醴泉上納錢三十七兩四錢分捧於鐵店五處而役價竝入上納○金山會錄米三石九斗上納木二疋米則甕器匠四十九名分給木則冶匠十五名分納○開寧會錄米十斗鐵店一處備納○安義會錄米三石四斗上納布一疋冶匠一名米九斗布一疋磨造匠二名各米一石五斗備納○昌寧上納錢二兩一錢水鐵匠良保二十一名元布各一疋上納工曹每名錢一錢加捧合二兩一錢以匠稅名色納子戶曹○眞寶會錄米一石五斗磨造匠水鐵匠等處分排收捧○尙州會錄米十一石上納錢二十三兩古有水鐵五店今皆廢棄替徵於各其店村居民而役價錢竝入上納中○豐基會錄米三石上納木一疋古有水鐵匠三名納木一疋二名納米一石甕匠三名各米十斗備納今則各其洞民替當○義城會錄米五石六斗上納錢二十二兩三錢古有中冶鐵匠三名小冶水鐵匠三名分排備納今則店罷替徵於店村居民而役價錢竝入上納中○南海會錄米四石六斗上納錢二兩二錢水鐵店罷後匠稅錢及小冶稅米替徵於店村居民○三嘉會錄米九石八斗上納錢二兩三錢古有水鐵店大冶稅米六石八斗錢二兩三錢沙器匠甕器匠三名各米一石備納店罷之後替徵於各其店村居民○星州會錄米七石一斗上納錢十七兩五錢古有小冶匠一名吹鐵匠四名各米一石六斗二升錢三兩五錢備納今則名存實無定良保三十七名分排收捧而役價錢竝入上納中○大邱會錄米三石十三斗古有稅米匠五名今以良丁塡代各米十一斗六升收捧○靑松會錄米五石十一斗上納錢二兩三錢古有水鐵小冶匠三名磨造匠三名今以良丁塡代各米十四斗三升四合錢三錢八分五釐收捧○善山會錄米二石五斗上納木二疋水鐵罷店三處中一店所納米九斗三升木二十四尺自洞里替納二店所納米一石十斗七升木一疋十一尺良保六名分納○漆谷會錄米六石二斗上納錢二兩三錢古有水鐵匠十二名今以良丁塡代各錢二兩五錢收捧二兩三錢上納二十七兩七錢作米會錄○順興會錄米一石古有沙器匠今以良丁塡代○永川會錄米十六石十二斗上納錢二十一兩八錢五分古有水鐵匠十名冶匠二名沙甕匠七名磨造匠四名今以良保三十八名塡代其中二十五名各米十斗八合十三名各錢二兩收捧上納外餘錢用於人情雜費○興海會錄米一石九斗上納錢二兩三錢古有稅匠二名今以良丁塡代一名納米一石四斗一名納米五斗錢二兩三錢○咸安會錄米五石六斗上納錢十六兩一錢古有水鐵匠十二名納米甕匠十三名納錢今以良丁塡代收捧○盈德會錄米九斗上納錢二兩三錢古有冶匠今以良丁塡代春秋分納○慶山會錄米八十一斗上納錢六兩古有水鐵匠三十四名今以良丁塡代各米五斗四合二夕錢三錢五分收捧上納外餘錢用於人情雜費○居昌會錄米一石古有沙器匠一名今以良丁塡代收捧○宜寧會錄米四石六斗上納錢二兩三錢古有水鐵大冶匠今以良丁十一名塡代一名錢二兩三錢十名各米六斗六升收捧○山淸會錄米二石六斗上納錢九兩三錢冶匠鍮匠沙器匠甕器匠合四名名存實無錢則替徵於境內巫女巫夫等處米則定良保四名各九斗收捧○長鬐會錄米九斗上納錢二兩三錢古有稅鐵匠二名今以良丁塡代一名納米一名納錢○高靈會錄米五石五斗五升上納錢三十兩古有水鐵匠十四名磨造匠一名今以良丁塡代各錢二兩收捧其中七名米十一斗五升加納故別定保人七名每名錢二兩添助○英陽會錄米四石五斗一升上納錢四兩六錢古有沙器匠冶匠水鐵匠合三名各錢一兩五錢三分三釐鐵稅匠九名各米七斗三合三夕備給今以良丁塡代收捧○義興會錄小米八石十二斗上納錢四兩六錢古有稅米匠三十名今以良丁塡代各小米四斗四升錢二錢收捧錢則上納外餘數用於人情雜費○咸昌會錄米一石五斗上納錢四兩古有收稅匠四名今以良丁塡代二名各錢二兩二名各米十斗收捧○軍威會錄米四石十斗古有稅米匠七名今以良丁塡代各米十斗收捧○靈山會錄米五石十二斗五升上納錢四兩六錢古有稅鐵匠今以良丁十名塡代各米八斗七升五合錢四錢六分收捧○比安會錄粟九石十二斗上納木二疋古有水鐵小冶匠六名甕匠三名今以良丁塡代各粟一石一斗三升三合三夕收捧木二疋自官擔當○新寧會錄米四石六斗上納錢二兩三錢古有稅米匠十一名今以良丁塡代各米六斗錢二錢一分收捧○延日會錄米一石十二斗上納錢六兩九錢古有稅鐵匠今以良丁十名塡代各米二斗七升錢一兩六錢收捧上納外餘錢用於人情雜費○晉州會錄米七石三斗上納錢四兩六錢古有冶匠一名米九斗錢二兩三錢水鐵匠五名各米十四斗錢四錢六分甕匠一名米一石十四斗備納今則店罷自官擔當○蔚山會錄米十斗今無匠人自官擔當○彥陽上納錢二兩三錢匠人一名名存實無自官擔堂○機張會錄米二石九斗匠人名色古有今無自官擔當○陜川會錄米二石十斗上納錢十五兩五錢五分沙鐵匠五名名存實無故稅納錢米折半移徵於水鐵店折半定良保七名收捧○梁山會錄米七十一斗上納鐵十五兩古有小冶匠三名業稅匠二名分納錢米今則錢十五兩米十一斗二升五合收捧於鐵店三處不足米六石十四斗七升五合收捧於境內民戶○知禮會錄米十斗上納錢二兩三錢錢則匠保良丁一名備納米則生鐵店戶首備納○玄風會錄米八石二斗上納錢十五兩六錢五分米則鐵稅良保二十名各納六斗一升錢則稅鐵匠一名吹鐵匠二名各納四兩不足錢三兩六錢五分定良保二名分半收捧而役價錢竝入上納中○禮安會錄米二石鍮器匠水鐵匠等四名各納五斗不足十斗自官擔當敎以所謂民納弊端之形形色色百孔千瘡益聞不聞愈聞愈奇聞亦難堪民何支吾乎戶曹納匠額名色無論水鐵甕冶磁磨移徵於他匠尙可矜況替徵於不干之洞里乎又況代定於良人乎外此守令之替當良與匠之分納俱無意義今番諸侍從守令上疏之後名以民弊者何嘗有一事半事之有實效乎嶺南外此弊又未知幾道亦然詳問該曹如有可問之他道一體關問使之狀聞此狀啓先以草記回啓
정조 22년 · 강
成歡察訪姜世鷹上疏陳馬政驛屬復戶驛保位土還糴驛奴官垈等八條驛弊仍請申明舊制賜批令廟堂回啓